**2019. GADA LLU DARBINIEKU SPORTA DIENA**

**NOLIKUMS**

*OTRDIENA, 22. JANVĀRIS*

*ŠAHA TURNĪRA SĀKUMS* ***15:00****; VOLEJBOLA, BASKETBOLA UN GALDA TENISA TURNĪRU SĀKUMS* ***16:00***

**VOLEJBOLS** – komandas pieteikumā 5 - 7 cilvēki, laukumā vienlaikus jābūt 3 vīriešiem un 2 sievietēm (sieviešu skaits laukumā var būt arī lielāks, ja komandas sastāvā trūkst vīriešu). Spēles ilgums un turnīra izspēles kārtība tiks noteikta sacensību vietā, atkarībā no pieteikto komandu kopskaita. Lai dalībnieki ar turnīra kalendāru varētu iepazīties jau pirms atklāšanas parādes, komandu pieteikumi jānosūta uz e-pastu cmateikovics@gmail.com līdz 21. janvāra 15:00. Pieteikumā jānorāda komandas/fakultātes nosaukums, kā arī dalībnieku vārdi un uzvārdi.

Volejbola turnīra galvenā tiesnese: **MARINA CĪRULE**.

**BASKETBOLS** – komandas sastāvā 3 – 5 cilvēki, vienlaikus laukumā esot 2 vīriešiem un 1 sievietei. Sieviešu skaits laukumā var būt arī lielāks, ja komandas sastāvā trūkst vīriešu. Spēle notiek uz vienu grozu. Spēles ilgums un turnīra izspēles kārtība tiks noteikta sacensību vietā, pēc precīzas dalībnieku skaita apzināšanas. Katru fakultāti pārstāv viena komanda. Lai dalībnieki ar turnīra kalendāru varētu iepazīties jau pirms atklāšanas spēles sākuma, komandu pieteikumi jānosūta uz e-pastu cmateikovics@gmail.com līdz 21. janvāra 15:00. Pieteikumā jānorāda komandas/fakultātes nosaukums, kā arī dalībnieku vārdi un uzvārdi.

Basketbola turnīra galvenais tiesnesis: **ČESLAVS MATEIKOVIČS**.

**GALDA TENISS** – dalībnieku skaits ierobežots: katru komandu pārstāv 2 vīrieši un 2 sievietes. Turnīra izspēles kārtība uzvarētāja noteikšanai, kā arī spēļu ilgums tiek noteikts sacensību vietā pēc galīgas dalībnieku skaita apzināšanas. Galda tenisa turnīrs notiks gan vīriešu, gan sieviešu konkurencē. Pieteikšanās turnīram sacensību vietā 22. janvārī līdz 16:00.

Sacensību galvenais tiesnesis: **EDUARDS VILČAKS**.

**ŠAHS –** katru fakultāti/komandu pārstāv divi spēlētāji/as, bet iespējamas savstarpējas spēlētāju maiņas. T.n. gadījumā, ja turnīru iesākušajam spēlētājam nav iespējams palikt līdz tā noslēgumam, var tikt izdarīta spēlētāju maiņa, ja abi iesaistītie pārstāv vienu fakultāti/komandu. Uzvaras gadījumā balvu saņem spēlētājs, kurš piedalījās turnīra noslēgumā. Partiju uzvarētāji tiks noteikti ātrspēlēs, kuru precīzs izspēles laiks tiks noteikts sacensību vietā pēc dalībnieku skaita apzināšanas.

**Vieta**: LLU Sporta centra 3. stāva sanāksmju telpa.

Šaha turnīra galvenais tiesnesis: **LEONARDS LEIKUMS**.

**ŠAUŠANA** – sacensībās katru komandu pārstāv divi vīrieši un divas sievietes. Uzvarētāji tiks noteikti atsevišķi vīriešu un sieviešu konkurencē. Sacensību norises vieta – sporta zāles balkons.

Šaušanas sacensību galvenais tiesnesis: **VIKTORS VALAINIS**.

*TREŠDIENA, 23. JANVĀRIS*

*ATKLĀŠANA 15.00, VISAS DISCIPLĪNAS SĀKSIES TŪLĪT PĒC ATKLĀŠANAS AP 15:20*

**ZOLE –** Sacensību dalībnieku skaits neierobežots, bet kopvērtējuma ieskaitē tiks vērtēti katras komandas divu labāko spēlētāju uzrādītie rezultāti. Uzvarētāju noskaidros apvienotajā vīriešu un sieviešu konkurencē.

**Vieta**: LLU Sporta centra 3. stāva sanāksmju telpa.

Sacensību galvenais tiesnesis: **JĀNIS ĀBELE**.

**BASKETBOLA METIENI** – Sacensības notiek atsevišķi vīriešu un sieviešu konkurencē. Rezultāta uzstādīšanai dotais laiks: 90 sekundes. Dalībniekiem dota iespēja izpildīt metienus no divām dažādām pozīcijām pēc brīvas izvēles un paša taktiskajiem apsvērumiem. Par katru precīzo metienu no tuvākās distances dalībnieks saņem vienu punktu, bet katrs trāpījums no tālākās distances tiek pieskaitīts kā divi punkti. Kopvērtējuma ieskaitē tiek vērtēti katras komandas divi labākie rezultāti gan sieviešu, gan vīriešu konkurencē.

Sacensību galvenais tiesnesis: **JĀNIS VĪTOLS**.

**ŠAUTRIŅU MEŠANA** – kopvērtējuma ieskaitē atsevišķi tiek vērtēti katras komandas/fakultātes 2 labākie vīriešu un 2 labākie sieviešu rezultāti. Katrs dalībnieks izpilda metienus ar 6 šautriņām, iegūto punktu kopsumma sastāda dalībnieka rezultātu.

Šautriņu mešanas sacensību galvenā tiesnese: **LINDA RIMGAILE**.

**SPORTA ERUDĪCIJAS SPĒLE** – katra komanda izvirza savu sportā erudītāko darbinieku, kurš vienatnē pārstāv komandu. Spēle norit trijās kārtās dalībniekiem atbildot uz dažādas sarežģītības pakāpes jautājumiem. Pirmajā kārtā uz 10 jautājumiem jāsniedz atbildes ar “jā” vai “nē”. Par katru pareizu atbildi dalībniekam saņemot 1 punktu. Otrajā kārtā jāsniedz atbildes uz jautājumiem, kas saistīti ar latviešu sportistiem, par katru pareizu atbildi saņemot 3 punktus. Savukārt trešajā kārtā 10 jautājumi par sportu no visas pasaules, kur pareizas atbildes vērtība 5 punkti. Uzvarētājs tiek noteikts pēc lielākās punktu summas. Vienādas punktu summas gadījumā, augstāku vietu ieņem dalībnieks, kurš sniedzis vairāk pareizu atbilžu uz 3. kārtas jautājumiem. Aizliegts izmantot palīdzību no malas, jebkuru ierīci ar interneta pieslēgumu u.tml.

Erudīcijas spēles tiesnesis: **ČESLAVS MATEIKOVIČS**.

**HANTEĻU NOTURĒŠANA SĀNIS IZSTIEPTĀS ROKĀS** – sacensības notiek vīriešu un sieviešu konkurencē ar atšķirīga smaguma hantelēm. Dalībnieks sānis iztaisnotās rokās paceļ hanteles plecu augstumā, tiklīdz tas izdarīts, tiesnesis sāk uzņemt laiku. Laiku aptur tiklīdz dalībnieks nolaiž rokas, vai tiesnesis ir pamanījis, ka viena vai abas no rokām ir saliekta elkoņa locītavā. Vienlaikus uzdevumu var izpildīt vairāki dalībnieki. Kopvērtējuma ieskaitē tiek vērtēti katras komandas divi labākie rezultāti gan sieviešu, gan vīriešu konkurencē.

Disciplīnas galvenais tiesnesis: **MĀRIS MARKEVICS**.

**„DESU” STAFETE** – komandas sastāvā jābūt 3-4 dalībniekiem, iekļaujot vismaz 1 vienu sievieti. Katrai komandai stafetes sākumā tiks iedotas 3 vienas krāsas „micītes” (apaļie konusi). Komandas uzdevums pēc starta signāla, skrienot pa vienam, ir nolikt/salikt 3 „micītes” vienā līnijā (horizontāli, vertikāli vai pa diagonāli). Ja gadījumā pēc 3 „micīšu” nolikšanas neveidojas viena līnija, tad nākamais dalībnieks sāk pārliek 1 „micīti” un komandas spēlē līdz brīdim, kad viena komandai izdodas nolikt/salikt 3 „micītes” vienā līnijā. Stafešu ilgums un sacensību izspēles kārtība tiks noteikta sacensību vietā, atkarībā no pieteikto komandu kopskaita. Komandu pieteikumi jānosūta uz e-pastu cmateikovics@gmail.com līdz 21. janvāra 15:00

Galvenā tiesnese: **GITA ZONNENBERGA**.

**FUTBOLA BOULINGS** – sacensības notiek gan vīriešu, gan sieviešu konkurencē. Dalībnieka uzdevums ir, sitot futbola bumbu no noteikta punkta, notriekt ar pirmo sitienu pēc iespējas vairāk ķegļu jeb šajā gadījumā pudeles. Līdzīgi kā klasiskajā boulingā pēc pirmā sitiena dalībniekam ir atvēlēts vēl viens mēģinājums, lai notriektu atlikušās pudeles. Kopumā katram dalībniekam ir atvēlēti 5 rāmji. Punkti tiek piešķirti sekojoši: ja spēlētājs notriec visas pudeles ar diviem sitieniem, tad viņa/š saņem 10 punktus. Savukārt ja tas tiek izdarīts ar vienu sitienu, tad punkti dubultojas un dalībnieks saņem 20 punktus. Ja gadījumā dalībniekam nesanāk viena rāmja ietvaros notriekt visas pudeles, tad tiek piešķirti punkti atkarībā no notriekto pudeļu skaita (piemēram, 9 notriektās pudeles ir 9 punkti, 8 notriektās pudeles ir 8 punkti, utt.). Kopvērtējuma ieskaitē tiek vērtēti katras komandas divi labākie rezultāti gan sieviešu, gan vīriešu konkurencē.

Sacensību galvenā tiesnese: **INTA OZOLA**.

**CITAS NOTEIKUMU NIANSES UN NODERĪGA INFORMĀCIJA**

**KOPVĒRTĒJUMA TABULA:** Tā kā maksimālais iespējamais komandu skaits ir 10 (skatīt zemāk tekstā “komandu sastāvi”), punktus katrā sporta veidā vai disciplīnā par dalību bez diskvalifikācijas piešķir 10 vietām gan vīriešu, gan sieviešu konkurencē. Tā kā sporta spēlēs rezultāta uzrādīšanai iesaistīts lielāks sportistu skaits, kopvērtējuma punktiem volejbolā un basketbolā tiek piemērots koeficients 2.

|  |  |  |
| --- | --- | --- |
| Vieta | Punkti individuālajās disciplīnās | Punkti komandu sporta spēlēs |
| 1. | 15 | 30 |
| 2. | 12 | 24 |
| 3. | 10 | 20 |
| 4. | 7 | 14 |
| 5. | 6 | 12 |
| 6. | 5 | 10 |
| 7. | 4 | 8 |
| 8. | 3 | 6 |
| 9. | 2 | 4 |
| 10. | 1 | 2 |

**NEIZŠĶIRTS KOPVĒRTĒJUMĀ**: vienādas punktu summas gadījumā pēc visām disciplīnām, priekšrocību iegūst tā komanda, kurai ir vairāk izcīnīto augsto vietu atsevišķos sporta veidos. Ja, piemēram, pirmo vietu skaits ir vienāds, tiek vērtētas otrās, trešās u.t.t vietas.

**DISKVALIFIKĀCIJA**: komanda attiecīgajā sporta veidā tiek ierindota pēdējā vietā, taču punktus kopvērtējuma tabulā nesaņem. Par komandas diskvalifikāciju lemj katra sporta veida galvenais tiesnesis, vadoties pēc sporta veida noteikumiem un ētikas normām.

**KOMANDAS**

|  |  |
| --- | --- |
| **1.** | ADMINISTRATĪVĀ PĀRVALDE UN VALODU CENTRS |
| **2.** | [EKONOMIKAS UN SABIEDRĪBAS ATTĪSTĪBAS FAKULTĀTE](http://www.llu.lv/strukturvienibas?str_kods=GGG110000000) |
| **3.** | [INFORMĀCIJAS TEHNOLOĢIJU FAKULTĀTE](http://www.llu.lv/strukturvienibas?str_kods=GGG090000000) |
| **4.** | [LAUKSAIMNIECĪBAS FAKULTĀTE](http://www.llu.lv/strukturvienibas?str_kods=GGG020000000) |
| **5.** | [VIDES UN BŪVZINĀTŅU FAKULTĀTE](http://www.llu.lv/strukturvienibas?str_kods=GGG030000000) |
| **6.** | [MEŽA FAKULTĀTE](http://www.llu.lv/strukturvienibas?str_kods=GGG050000000) |
| **7.** | [PĀRTIKAS TEHNOLOĢIJAS FAKULTĀTE](http://www.llu.lv/strukturvienibas?str_kods=GGG060000000) |
| **8.** | [TEHNISKĀ FAKULTĀTE](http://www.llu.lv/strukturvienibas?str_kods=GGG040000000) |
| **9.** | [VETERINĀRMEDICĪNAS FAKULTĀTE](http://www.llu.lv/strukturvienibas?str_kods=GGG070000000) |
| **10.** | SAIMNIECISKAIS DIENESTS |